

VLADA REPUBLIKE HRVATSKE

Zagreb, 21. siječnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ured Vijeća za nacionalnu sigurnost |

|  |  |
| --- | --- |
| **Predmet:** | Prijedlog odluke o pokretanju postupka za sklapanje Ugovora između Vlade Republike Hrvatske i Vlade Republike Cipra o razmjeni i uzajamnoj zaštiti klasificiranih podataka |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/96), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_, donijela

**O D L U K U**

**o**

**pokretanju postupka za sklapanje Ugovora između Vlade Republike Hrvatske i Vlade Republike Cipra o razmjeni i uzajamnoj zaštiti klasificiranih podataka**

**I.**

Na temelju članka 139. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za sklapanje Ugovora između Vlade Republike Hrvatske i Vlade Republike Cipra o razmjeni i uzajamnoj zaštiti klasificiranih podataka (u daljnjem tekstu: Ugovor).

**II.**

Kako bi se suradnja dviju država u području informacijske sigurnosti kao i na ostalim područjima međudržavne suradnje odvijala što jednostavnije, ocijenjeno je da postoji potreba uređenja ovog područja sklapanjem dvostranog međunarodnog ugovora između Republike Hrvatske i Republike Cipra.

U Republici Hrvatskoj tijelo nadležno za područje informacijske sigurnosti je Ured Vijeća za nacionalnu sigurnost.

U Republici Cipru tijelo nadležno za područje informacijske sigurnosti je Nacionalno sigurnosno tijelo (NSA), Ministarstvo obrane Republike Cipra.

**III.**

Osnovni cilj sklapanja Ugovora je utvrđivanje sigurnosnih mjera i standarda u razmjeni, postupanju i zaštiti klasificiranih podataka između Republike Hrvatske i Republike Cipra.

**IV.**

Prihvaća se Nacrt ugovora kao osnova za vođenje pregovora.

Nacrt ugovora iz stavka 1. ove točke sastavni je dio ove Odluke.

**V.**

Određuje se izaslanstvo Republike Hrvatske za vođenje pregovora u sljedećem sastavu:

- predstavnik Ureda Vijeća za nacionalnu sigurnost, voditelj izaslanstva

- dva predstavnika Ureda Vijeća za nacionalnu sigurnost, članovi izaslanstva.

Troškovi za rad izaslanstva obuhvaćaju troškove vođenja pregovora, a osigurani su u financijskom planu Ureda Vijeća za nacionalnu sigurnost.

**VI.**

Ovlašćuje se predstojnica Ureda Vijeća za nacionalnu sigurnost da, u ime Vlade Republike Hrvatske, potpiše Ugovor.

**VII.**

Izvršavanje Ugovora neće zahtijevati dodatna financijska sredstva iz državnog proračuna Republike Hrvatske.

**VIII.**

Ugovor ne zahtijeva donošenje novih ili izmjenu postojećih zakona, ali podliježe potvrđivanju po članku 18. Zakona o sklapanju i izvršavanju međunarodnih ugovora.

KLASA:

URBROJ:

U Zagrebu,

**Predsjednik**

**mr. sc.** **Andrej Plenković**

**OBRAZLOŽENJE**

Potreba za međunarodnom razmjenom podataka ili materijala, koji su prema nacionalnom zakonodavstvu klasificirani odnosno označeni jednim od zakonom utvrđenih stupnjeva tajnosti, načelno je izraz s jedne strane bliskih vanjskopolitičkih odnosa između država, a s druge strane povećane potrebe za njihovim uzajamnim i usklađenim djelovanjem na rješavanju suvremenih, osobito sigurnosnih problema koji često svojim razmjerima i kompleksnošću nadilaze nacionalne okvire.

Tijekom 2007. doneseni su zakoni iz područja informacijske sigurnosti kojima je osigurana primjena potrebnih mjera i standarda u razmjeni klasificiranih podataka između Republike Hrvatske i drugih zemalja i organizacija te je započeto s postupcima sklapanja međunarodnih ugovora kojima se razmjenjuju i štite klasificirani podaci između Republike Hrvatske i drugih zemalja i međunarodnih organizacija. Podzakonskim aktima donesenim na temelju zakona koji su uredili područje informacijske sigurnosti, uspostavljeni su strukovni standardi za odgovarajuće, cjelovito uređenje zaštite klasificiranih podataka, kako na unutarnjem tako i na međunarodnom planu.

Sukladno rješenjima i standardima utvrđenim u spomenutim propisima, osnovni cilj sklapanja Ugovora iz ove Odluke je stvaranje međunarodnopravnog okvira te uspostavljanje pravila za razmjenu i uzajamnu zaštitu klasificiranih podataka između Republike Hrvatske i Republike Cipra, koja će se odnositi na sve buduće ugovore o suradnji i klasificirane ugovore koje ugovorne stranke sklapaju, a koji sadrže ili uključuju klasificirane podatke.